
Jack és Janet! Ez nektek szól.


1. fejezet

– Nem folytatják a műsort. – Theo hangja kizökkent a révedezésből.

Az autó műszerfalára pillantok, hogy megnézzem, hány óra, a kijelző 8.27-et mutat, és két gondolat fut át az agyamon. Az első, hogy nincs időm beugrani egy kávéért, mielőtt beérnék a stúdióba. A második, hogy lehetne néhány közmegegyezésen alapuló szabály a rossz hírek közlésére. Különös tekintettel arra, hogy az ügynököd ne közölhesse veled kilenc előtt, hogy kitettek az állásodból.

– Ó! – felelem. Igyekszem higgadtan beszélni. – Nos, ez… Kurva nagy szívás.

A Svindlerek egy félórás komédiasorozat, amely tévés nagykutyák életét követi nyomon a hetvenes években – jobban mondva, az volt. Hogy ezt tartom-e életem meghatározó színészi kihívásának? Nem. Hogy fedezte-e a számlákat? Már majdnem.

– Tudom, de mindig ez van – nyugtat meg Theo. Az optimizmus fájdalmas bűze terjeng a kocsimban a Bluetooth hangszóróból. Letekerem az ablakot, és beszívom a normális esetben friss levegőnek nevezett akármit, de legyünk őszinték: valójában szmogot. Jelen pillanatban vagy harmincnyolc fokos szeptembernek örvendhetünk Los Angelesben, és ez éktelenül fojtogató.

– Még valami, June! Tudom, hogy ez szar ügy – folytatja az ügynököm. – De a filmipar eléggé gyötrődik mostanában. Szinte semmiből nem csinálnak többet egy évadnál.

Az agyam robotpilóta üzemmódba kapcsol, miközben végighajtok a Melrose-on, ami szokás szerint tele van autókkal. Az ilyesmi valóban előfordul, különösen a streamingcsatornákon. Egész évben sorra törölték a műsorokat, így a színész barátaim többsége hónapokra munka nélkül maradt. Miközben – nem győzöm hangsúlyozni – megkapni egy állandó szerepet egy efféle tévésorozatban olyan érzés, mintha új fejezet kezdődne a biztonság terén, állandó karriert biztosít.

Én színészként dolgozom. Ami azt jelenti, hogy csaknem mindenben volt már egy-két sorom, valójában mégsem lettem ismert, és ironikus, de soha nem tudom, mikor dolgozhatok újra. Szó sincs arról, hogy az emberek megállítanának, ha elmegyek valahová, amit nem is bánok, és szerencsés vagyok, ha a havi bevételem elegendő arra, hogy kifizessem az albérletemet.

Elfehérednek az ujjperceim, úgy szorítom a kormányt, miközben igyekszem nem úgy érezni, mintha totálisan megsemmisülnék.

– Oké, akkor mi a következő lépés? – próbálom felszívni magam. – Mi a helyzet a videós castingokkal?

– Nos, az igazat megvallva, ez az egyik, amiről beszélni akartam veled – magyarázza Theo. – A film és a tévé nagyszerű, és be tudlak szervezni a meghallgatásokra, de… Beszéljünk inkább újra a színházról!

– Talán új bemutató lesz a városban?

– Nem. New Yorkban.

– Theo… – Elgyötört pillantást vetek a kocsi kijelzőjén világító névre.

– Tudom, hogy macerás, de van néhány elképesztő feldolgozás, és a te háttereddel jó esélyed van. June! A színház állandóságot jelent, és jó vagy benne.

Theo öt éve az ügynököm. Mégis olyan hitelessé tette magát a szememben, amit másoknak több évtizednyi munkával sikerült csak elérniük, és ő a legőszintébb ember, akit ismerek, akár tetszik, akár nem. Harminckét évesen már nem egyszerű végighallgatni, hogy „nem elég fehér, nem eléggé ázsiai, nem eléggé etnikai, túl csinos ahhoz, hogy barát legyen, de nincs meg benne a vezető női karakter lehetősége”. Szóval, ha Theo azt mondja, vissza kellene mennem a színházba… Talán igaza van.

– És mik lennének azok a feldolgozások? – kérdezem.

– Van néhány jelentéktelenebb, de tavaszra kijön két új darab a Broadwayn. Nagy neveket keresnek.

Majdnem elfelejtek bekanyarodni, de végül megállok a stúdió bejáratánál. Bedugom a belépőkártyámat, és biccentek az idősebb férfinak az őrbódéban.

– Jó reggelt, Gus! Bejött a tipp?

– Jó reggelt, June! – Mókásan megérinti a sapkáját, és fejet hajt. – Még itt vagyok, nem igaz?

– Majd legközelebb – felelem, és bátorítón mosolygok.

– Így, így – mondja nevetve. – Legyen szép napja!

– Magának is! – A sorompó felemelkedik, és behajtok, úgy tűnik, utoljára. – Theo, éppen most… Gondolkodhatok rajta?

– Természetesen. Kellemes utolsó napot! – mondja az ügynököm, és erőtlenül nevet.

– Kösz. – Felismerem az iróniát.

– Mit szólnál, ha jövő héten felhívnál, és meglátjuk, hogy érzed magad?

– Persze, jól hangzik. Kösz.

Kihúzom a kocsikulcsot, és lehunyom a szememet. Lüktet a halántékom, lehetséges, hogy a hírek miatt, vagy csak hiányzik a koffein. A mutató- és a középső ujjammal megmasszírozom a fejemet, próbálok enyhíteni a fájdalmon.

Az utóbbi időben a karrierem már kevésbé függött attól, mennyire tudok hitelesen előadni egy érzelmes monológot, mint inkább attól, mennyire vagyok képes társaságilag érdekesnek tűnni a telefonom képernyőjén. Ami nem az erősségem. Nem arról van szó, hogy nincs kedvem a színházhoz. Nem vagyok abban a helyzetben, hogy visszautasítsak egy szerepet egy Broadway- vagy akár egy Broadwayn kívüli darabban. Egyszerűen csak nem mehetek vissza New Yorkba. Ez szóba sem jöhet.

Mielőtt kikötöttem a Svindlereknél, majdnem teljes nyolc hónapig munkanélküli voltam. Ami azt jelentette, hogy fel kellett adnom a kis lakásomat, és összeköltöztem Shivani és Zach barátommal, amíg találok valami biztos munkát. Igen, kiakadtam amiatt, hogy törölték a sorozatot, de még jobban fáj, hogy elveszítettem a stabil fizetésemet. Egy olyan fizetést, amiből, ha egy újabb évig számíthatnék rá, ismét bérelhetnék egy garzont.

– Oké… – Shivani felemeli a poharát. Ez a kora délutáni iszogatásunk ideje. Egy héttel a forgatás befejezése után sikerült elrángatniuk egy Silver Lake-i bárba, hogy „megünnepeljük” az utolsó filmezős napomat. – Hogy vagyunk?

Nagy kérdés, hogy mit ünnepeljünk először: a társadalombiztosításom végét, vagy azt, hogy sehol egy újabb munka.

– Tudod – bólintok cinikusan. – Voltam már jobban is.

– Ez csak annyit jelent, hogy az univerzumnak más terve van veled. – Shivani átnyúl az asztal fölött, hogy megszorítsa a kezemet.

Akkor ismerkedtünk meg, amikor még új voltam L. A.-ben, majdnem öt évvel ezelőtt. Ugyanarra a piláteszórára jártunk, de a barátnőm most már oktató, és ezzel sikerült meglehetősen sikeres influenszerként befutnia. Ez cseppet sem meglepő – Shivani elképesztő, és amióta a Colorado Rockies egyik játékosával jár, olyasvalakinek számít, akire az internet népe szívesen odafigyel.

– Én tényleg azt hittem, hogy a Svindlerek volt a terve számomra – jegyzem meg.

– Ne érezd rosszul magad! Az a műsor egyébként is egy nagy rakás szemét volt – állapítja meg Zach, és megvonja a vállát. Zach együtt lakott Shivanival az elmúlt években, és olyan alkat, akivel azonnal megtaláltam a közös hangot.

– A múlt héten még szó szerint azt mondtad, hogy ez a legjobb sorozat, amelyet az utóbbi időben láttál, és megváltoztatja a karrieremet. – Nevetek.

– Csak fel akartalak dobni! Jóbarátként.

– Szerintetek miért nem folytatják? – kérdezi Shivani, és felszúr a villájára egy falatot a salátából.

– Senkit sem érdekel egy második évad – felelem, és avokádókrémet kanalazok a nachosomra.

– És mi a helyzet a szappanoperákkal? – érdeklődik Zach.

– Zach, kérlek… – forgatja a szemét Shivani.

– Mi az? Az a színész a Nyughatatlan fiatalokban vagy ötven évig játszotta Victor Newman szerepét.

Shivani elfintorodik.

– De mi ezt akarjuk?

– Mármint én örülnék annak a biztos heti fizetésnek. – Zach megvonja a vállát. Ha bárki másról lenne szó, kissé megsértődnék, de Zach operatőr, és jól ismeri a szabadúszó lét rögös útját.

Shivani odafordul hozzám.

– June! Mit mond az ügynököd?

– Nem tudom. – Sóhajtok. – Azt akarja, hogy visszamenjek a színházba.

– Oké, meg kell tenned – vágja rá Zach, és izgatottan kihúzza magát. – Ha én tudnék énekelni meg táncolni, mindenki a sarokban kuksolhatna.

– Igaza van! – erősíti meg Shivani. – Az a sok híresség most mind ráállt a színházi munkára. Van valami konkrét terv?

– Azt mondta, van egy-két meghallgatás, amire bejuttat… De nem tiszta bennem, hogyan érzek azzal kapcsolatban, hogy visszamenjek New Yorkba.

– Hm, ezt megértem – jegyzi meg Zach. – Én sem bírom a metrót.

– Először is New York csodás hely – inti le Shivani. – Ráadásul ez nem tart örökké. Ha kapsz egy szerepet, az csak egy évre szól, nem? Aztán visszajöhetsz.

Annak ellenére, hogy a karrierem milyen irányt vett, nem ábrándoztam arról, hogy egy nagy képernyőn láthassam viszont az arcomat. Mindig a színpadi jelenlét és a hús-vér közönség okozta izgalom volt a nagy szerelmem. Gyerekkoromban rongyosra játszottam VHS-kazettán a Music Mant, és kívülről fújtam a My Fair Lady minden sorát. Jórészt a nagyszüleim neveltek fel, és miután meghaltak, elmentem otthonról, hogy színházban dolgozhassak. Az volt az egyetlen hely, ahol önmagam lehettem. És így is lett. Sikerült eljutnom a Broadwayre. Volt karrierem. Megkaptam azt az életet, amelyet akartam. Mégsem mehetek vissza.

– Jó, jó, meggondolom – adom be a derekamat, és belekortyolok a margaritámba. – Akkor igyunk a boldogságra?

– Igen! De komolyan. – Zach kihúzza magát. – Mi a baj a szappanoperával?

– Ha szerepet ajánlanának egy szappanoperában, én elfogadnám – felelem, és sóhajtok. – Kemény világ van odakint.

– Ha már az odakintről esik szó – veszi át a szót Zach, és fog egy újabb csipszet. – Mi a franc ütött a férfiakba?

– Úgy általánosságban? – kérdezek vissza.

– Igen. – Zach felemeli a mutatóujját. – De különösen, ha rólam van szó.

– Jaj, ne, mi történt Andyvel? – Amikor Zach utoljára mesélt a magánéletéről, Andyvel éppen Vegasba készültek.

– Úgy tűnik, ez kicsit túl gyors neki – válaszolja, és idézőjelet rajzol a levegőbe. – Lassítani akar.

– De nem azt mondtad, hogy hatvanvalahány éves? – kérdezi Shivani.

– Hatvannégy.

– Jóságos ég! Nézd, ezért kell megvárnod, amíg az univerzum eléd sodor valakit… Ahogyan én próbálom összehozni June-t Bennel. – Shivani pajkosan rám mosolyog.

– Nem – szögezem le a fejemet rázva. Amióta Shivani jár valakivel, eltökélte, hogy minden szingli barátjának kerít valakit. A fő projektje, hogy összeboronál az egyik ügyfelével, Bennel, aki piláteszórákat vesz tőle.

A többi harmincas éveiben járó barátom vagy házas, stabil párkapcsolatban él, és gyerekei vannak, vagy házat vesz. Határozottan mondhatom, hogy én egyik kategóriába sem tartozom. Lehetetlen vállalkozás egy fizetésből ingatlant venni, és a Los Angeles-i randikínálat meglehetősen lehangoló. De nézzük a dolog derűs oldalát! Ha egyszer stand-uposként kezdenék új karrierbe, amire ebben a pillanatban nem látok esélyt, legalább remek anyagaim lesznek.

– Ugyan már! Miért ne? – unszol Shivani. – Már egy éve nem randiztál. És talán két év is eltelt azóta, hogy utoljára szexeltél.

– Nem is igaz! – tiltakozom, de Shivani és Zach sokatmondóan összenéz. – Na jó. Lehet, hogy igaz. – Elgondolkodom, hogy mikor kerültem legutóbb intim kapcsolatba valakivel… Csak az a borzalmas egyéjszakás kaland jut eszembe a Svindlerek egyik színészével. – De jelen pillanatban nem érdekel a randizás. A végén úgyis olyan fickók mellett köt ki az ember, mint Andy. Hatvannégy évesek mellett, akik lemondják a vegasi utat, csak mert kezd komolyabbra fordulni a dolog.

– Mond valamit – jegyzi meg Zach, és iszik egy kortyot a margaritájából.

– Rendben – nyugtázza Shivani. – De csak, hogy tudd, Ben tényleg vonzó, vicces, és egy természetes táplálékkiegészítőket és proteinporokat forgalmazó céget vezet.

– Piramisrendszerben? – kérdezem pislogva.

– Nem, ő a tulajdonos.

– És te ezt előnynek tartod? – kérdezi Zach, és elfintorodik.

– Vállalkozó! – erősködik Shivani.

– Kíváncsi vagyok, engem hogyan írtál le neki – jegyzem meg nevetve.

– Olyan vagy, mint Michele Pfeiffer a Grease 2-ben – veti közbe Zach, és nagyra értékelem a belső baseballutalást. – Igazi Cool Rider vagy, nem igaz? Érett, szarkasztikus, de vicces.

– Michelle Pfeiffer nem volt Cool Rider, csak egy Cool Ridert keresett – javítom ki.

– Mégis mi a francról beszéltek? – veti közbe Shivani a fejét csóválva.

– A Grease 2-ről – ismétli meg Zach.

– A szó szoros értelmében csak ti ketten láttátok azt a filmet… Mi csak szeretnénk, ha boldog lennél, June.

– Nos, egy párkapcsolat nem tesz boldoggá. Tudod, mi tenne boldoggá? Egy munka.

Shivani nevet, majd felemeli a poharát.

– Talált, süllyedt.

A túl sok ötven százalékra leárazott koktél elfogyasztása utáni reggelen kissé rémülten és enyhe fejfájással arra ébredek, hogy nincs se munkám, se jövő havi fizetésem, se terveim. Bár az efféle félelem nem ritka az én szakmámban, rá kellett jönnöm, hogy a korral egyre rosszabbul viselem.

Az általam játszott szerepek következetlensége miatt nehéz rugalmasan kezelni egy teljes állást. Néhány havonta visszajutok oda, ahonnan elindultam: akár egy projekt végére érek, akár el kell szenvednem egy újabb visszautasítást, azon tűnődöm, valóban ez-e a megfelelő karrier számomra. És belefáradtam.

Túlságosan korán van még ahhoz, hogy ilyesmivel ostorozzam magam, de fogom a telefonomat, és belépek az internetbankomba. Megfeszül az arcom, amikor ránézek a számokra. Sokkal kevesebb pénzem van a folyószámlámon és a megtakarításaimban, mint gondoltam. Bele sem számolom az egyszeri összeget, amelyet a Svindlerekért kaptam, mert az azonnal az adóhatóságnál landol.

Végzek egy gyors fejszámolást, és kivonom a jövő havi lakbér rám eső részét. Azt hiszem, biztonsággal kijelenthetem, hogy hacsak a mai napon nem szerződöm a következő munkára, nagy valószínűséggel meg kell kérnem Shivanit és Zachet, hogy előlegezzék meg nekem.

Vöröslő szemmel kibotorkálok a fürdőszobába, és a tükörbe nézek. A szememet és a csontozatomat az anyám filippínó ágáról örököltem. Annak ellenére, hogy nem nagyon vesz részt az életemben, el kell ismernem, hogy gyönyörű nő. Az orromat és a sűrű, göndör hajamat az apámnak köszönhetem, bárhogy néz is ki. A fürtjeim most még a szokásosnál is kezelhetetlenebbek, ezért egy selyemkendővel kontyba kötöm, majd felszisszenek, amikor észreveszem az ősz szálakat a sötét hajzuhatagban.

A lakásunk Eagle Rock és South Arroyo szélén található. Nem lakunk közel az óceánhoz, és ezt nem is bánom. Van valami idegesítően kommersz a nyugati partban, és Los Angelesnek ez a része inkább olyan, mint egy kisváros, nem egy puccos elitklub. 

A legutóbbi albérletemben nem volt mosógép meg szárító, légkondicionáló, és a fürdőszobai csempén egy lemoshatatlan fekete folt éktelenkedett, amiről a főbérlőm számtalanszor elmondta, hogy „semmiképpen sem penész”. Bár ez a három hálószobás lakás a tökéletes ellentéte a régi garzonomnak, alig várom, hogy újra egyedül élhessek. De úgy fest, hogy ez a lehetőség jó ideig csak vágyálom.

Mivel a természetes napfény kissé bántja a szememet, elhúzom a függönyt, és felteszek egy kávét. Az a szerencsém, hogy ma reggel Shivani és Zach is dolgozik, így csak az enyém a lakás. Mialatt a kávéfőző kellemesen duruzsol, előveszem a telefonomat, és totál lelohadok. Már egy hét eltelt azóta, hogy beszéltünk, és nem kaptam hírt Theótól.

Ekkor veszem észre, hogy e-mail érkezett egy ismeretlen feladótól.



Tárgy: Perry Street 74.



Felkapom a fejemet, és közelebb emelem a telefont az arcomhoz. Ez nem lehet. Biztosan spam, vagy ami még jobb… tévedés.

Megropogtatom az ujjperceimet, ettől a rossz szokástól középiskola óta nem sikerült megszabadulnom, és ráklikkelek az olvasatlan üzenetre. Amikor megállapítom, hogy nem spam, a kanapéhoz megyek, és inkább a laptopon nyitom meg.



Üdvözlöm, Ms. Wood!

A nevem Mara Davis. A Bower & Robbins Könyvelőiroda nevében keresem. Van nálunk néhány jogi dokumentum, amelyekkel kapcsolatban szükségünk lenne az együttműködésére, mivel érintik a New York, Perry Street 74. szám alatt álló ingatlanát. Ezért arra kérjük, hogy válasz-e-mailben adja meg az elérhetőségét, hogy a képviselőnk személyesen felvehesse önnel a kapcsolatot még szeptember 24-e előtt.

Minden jót!

Mara Davis

Okleveles könyvelő, Bower & Robbins



– Mi a franc ez? – motyogom.

Átfutom az e-mailt még kétszer, háromszor, majd negyedszer, de továbbra sem értem. A címzettek között nem szerepel más, így a levelezés kizárólag köztem és e között a Mara nevű nő között zajlik, ami még furcsább. Megnyitok egy új lapot, és beütöm a Google keresőjébe, hogy „Bower & Robbins Könyvelőiroda”. Rendben, teljesen törvényes cég, de a név sehonnan sem ismerős. Mégis miféle jogi dokumentumokhoz kellene az együttműködésem? Pontosabban, olyan jogi dokumentumokhoz, amelyek egy házhoz kötődnek, ahol öt évvel ezelőtt laktam?

Beletúrok a hajamba, és kibontom a kontyomat. A háttérből érkező sípolás jelzi, hogy elkészült a kávé, de mielőtt felállnék, gyorsan begépelem a választ.



Kedves Mara!

Örülök, hogy megismerhetem. Már nem élek New Yorkban. Nem lehetne a részleteket telefonhívás vagy videócsetben megbeszélni? Bármikor elérhető vagyok.

Köszönettel,

June



Lehunyom a szememet, megnyomom a küldés gombot, és sietve lecsukom a laptopot, mintha égetne. Nem gyakran iszom feketén a kávét, de ma reggel kihagyom belőle a tejet. Pillanatok alatt felhörpintem a híg, vizes löttyöt, és azonnal töltök még egy csészével. Nem egészen öt perc elteltével a telefonom megrezzen a konyhapulton.

– Jaj, ugyan már… – A körmöm a csésze oldalán kopog. – Ez csak egy e-mail, June.



Kedves June!

Köszönöm, hogy ilyen gyorsan válaszolt. Részleteket sajnos ebben a formában nem oszthatok meg önnel, de kérem, vegye fontolóra, hogy pénzügyi bevételek is szóba kerülhetnek, ezért érdekében áll a személyes találkozó. Megértem, hogy ez egy hirtelen fordulat, de sajnálatos módon a feltételeken nem változtathatunk. Alábbiakban küldöm a címünket. Kérem, tudassa, ha további kérdések merülnének fel.

Mara



– Ez valami vicc? – Hitetlenkedve hátradöntöm a fejemet. Igen, lennének kérdéseim. A legfontosabb az, hogy mi a franc folyik itt.

Ismét kinyitom a laptopot, és átböngészem a Los Angelesből New Yorkba tartó járatokat, majd elfintorodom, amikor meglátom a jegyárakat. Nyitok egy új lapot, és hangosan nyögök az elérhető szállodák láttán.

Ha ezzel most nem foglalkozom, tuti, hogy egész nap másra sem tudok majd odafigyelni – vagy talán soha többé. Ráadásul amúgy sincs sok dolgom. De mindenképpen tudnom kell, mi ez az egész. Még ha olyan okokból rettegek is tőle, melyeket magamnak sem mertem eddig bevallani. Ezt nem engedhetem el.

Émelyeg a gyomrom, és a szívem rémisztő sebességre kapcsol, ami nem az üres gyomromban lévő koffein hatásának tudható be. Ez az utazás felemészti az összes megtakarításomat, és csak annyi pénzem marad, ami a következő hónapra elég.

– A francba! – motyogom, és lélekben felkészülök rá, hogy megváljak az utolsó ezer dolláromtól. Remélem, megéri.

Megkeresem a telefonomat, és felhívom Theót. Miközben kicseng, újra átfutom Mara e-mailjét, mintha memorizálni akarnám a sorokat. Egyetlen apró részletet vagy vesszőt sem szalasztok el. Jogi dokumentumok, amelyekhez az együttműködésemre van szükség? A legfőbb érdekem egy személyes találkozás? Nem találok benne logikát.

– Szia, June! – hallom Theo hangját.

– Szia! Remélem, nem hívlak túl korán.

– Nem, épp most lett vége a jógaórámnak. 

Érdemes megjegyezni, hogy Theo nemcsak a The Hollywood Reporter és a Variety negyven év alatti legkeresettebb filmes és tévés szakembere, hanem kétgyermekes anya is, méghozzá az a fajta, aki jelen van a gyerekei minden focimeccsén és gimnasztikaversenyén. Nem tudom, hogy csinálja.

– Tegyük fel – kezdek bele –, hogy a jövő hetet New Yorkban töltöm. El tudnék esetleg menni valamilyen meghallgatásra?

Ha valaki színészként dolgozik, abban az a mókás – mint a legtöbb szabadúszó munka esetében –, hogy emiatt bizonyos dolgokat leírhat az adóból. És egy meghallgatás, ha valaki elég szerencsés ahhoz, hogy bekerüljön egyre, éppen ilyen. Az egyetlen érv, amivel megmagyarázhatom magamnak, miért érdemes elköltenem az összes pénzemet, hogy elutazzak New Yorkba, ha gyakorlatilag nem is kell elköltenem.

– Miért kérdezed ezt úgy, mintha nem ez lenne az egyetlen dolog, amire évek óta próbállak rávenni?

– Theo! Komolyan beszélek… – zsörtölődöm, és próbálom elfojtani a nevetést.

– Igen. Csak mondd meg, melyik napokról van szó.

– Hála az égnek! – jegyzem meg, és megkönnyebbülten sóhajtok. – Biztos?

– Biztos – feleli lassan.

– Rendben. Küldök egy üzenetet, miután mindent lefoglaltam.

– Azt feltételezem, hogy egy ponton majd engem is beavatsz abba, hogy mi folyik itt.

– Remélhetően semmi – válaszolom.

– Tudod, mit? Nem is kérdezek semmit – mondja Theo. – Elintézek egy-két hívást. Hamarosan beszélünk.

– Oké, kösz!

Majd egy jelentőségteljes szünet után megnyomom a válasz gombot.



Kedves Mara!

Nekem a szeptember 24-e lenne a legalkalmasabb.

June



Nos, nagyon úgy tűnik, hogy New Yorkba megyek.

